- 1 - Kannadig Montroulez - Miz Genver 2006   Hemañ eo ar c'hentañ eus ur rummad a zek pennad-skrid. Enno e klaskor, gant sikour ano Brezhoneg ar ruioù hag ar plasennoù, reiñ un tanva d'al lennerien eus ar pezh ez oa Montroulez en amzer gent.  Da stagañ ganti, e komzor eus kreiz ar gêr gloz: Plasenn ar C'hoc'hu ha tro-war-dro dezhi.  E nec'h ar blasenn emañ Ru ar Vur, a yae teir lodenn d'hec'h ober gwechall: Ru ar Vur, eus ar Pave betek Ru al Letern; Ru an Noblañs, eus Ru al Letern betek ar Vanell Vihan; ha Ru Sant Erwan, eus ar Vanell Vihan betek Banell an Archerien e-lec'h ma'z edo Porzh Sant Erwan. Ru ar Vur eo a reer bremañ avat eus ar ru hed-ha-hed.  Pa saver ganti e weler c'hoazh, en dorn dehoù, ar pazennoù a gase da Iliz ar Chabistr a yoa uheloc'hig eget iliz ar C'hreiz-kêr e Kastell-Paol. Gwerzhet e voe gant Kuzul ar Barrez, goude an Dispac'h bras, ha lakaet da ober mengleuz gant ar prener. Kouezañ a reas en he foull e 1806 en ur lazhañ 5 den.  An tiez-prenn kozh a yoa a-fas da "di ar rouanez Anna" a yae ganto ul lodenn eus ar blasenn en traoñ. Setu ma'z oa houmañ bihanoc'h eget  bremañ. E-keñver Ru al Letern ez edo ar "justis", ma veze lakaet an dorfetourien d'ar marv.  Er penn all eus ar blasenn emañ Banell an Amann. A bep lec'h eus a Vreizh-Izel e tigased an amann da Vontroulez da labourat evit e werzhañ da gas er-maez eus ar vro goude.  E traoñ ar blasenn, e korn Banell an Amann ha Plasenn an Dosenn, ez edo Chapel Sant Jakez. Daou di, stok-ouzh-stok ganti, a stanke an hent etre an div blasenn. Diskaret e voent e 1834.